সবজে নীল (রং)
সবজে নীল বা নীলচে সবুজ বা পেষ্ট নীল ও সবুজ রঙের মাঝামাঝি একটি রং। এটিকে ইংরেজিতে সায়ান (Cyan) নামে ডাকা হয়। ৪৯০ – ৫২০ ন্যানোমিটার তরঙ্গদৈর্ঘ্যের আলো চোখে পড়লে এই রং প্রত্যক্ষ ও অনুভূত হয়। রঙিন মুদ্রণে ব্যবহৃত বিভাজক রঙপ্রণালী তথা সিএমওয়াইকে রং মডেলে সবজে নীল একটি মূল রঙ যার সাথে আছে ম্যাজেন্টা, হলুদ ও কালো। কম্পিউটার ও টেলিভিশনের পর্দায় রং গঠনে ব্যবহৃত সংযোজী রংপ্রণালী তথা আরজিবিতে সবুজ ও নীল আলোর সমন্বয়ে সবজে নীল রং তৈরি করা হয়। সবজে নীল লালের পরিপূরক রঙ; অর্থাৎ, সাদা আলো থেকে লাল সরালে সবজে নীল রং পাওয়া যায়। কালো পর্দার ওপর লাল আলো ও সবজে নীল আলো সঠিক অনুপাতে মেশালে সাদা রং উৎপন্ন হবে। ওয়েব রঙ হিসেবে সবজে নীল অ্যাকুয়ার সমার্থক। সবজে নীল রঙের বিভিন্ন মাত্রা রয়েছে। সবজে নীল শ্রেণীভুক্ত রংগুলির মধ্যে তিলি (Teal টিল), ফিরোজা (Turquoise টারকয়েজ), বৈদ্যুতিক নীল রং, নীলাভ-সবুজ পান্না রং (Aquamarine অ্যাকুয়ামেরিন), ইত্যাদি উল্লেখ্য।